বানারহাটে সরকারি কাজে বেনিয়ম ও মাটি চুরির অভিযোগ

বানারহাট: বানারহাট (Banarhut) ব্লকের সাঁকোয়াঝোরা-১ নম্বর গ্রাম পঞ্চায়েতে সরকারি কাজে বেনিয়ম, টেন্ডার লঙ্ঘন এবং মাটি চুরি–বিক্রির অভিযোগে উত্তপ্ত হয়ে উঠেছে এলাকা। অভিযোগ উঠেছে, পঞ্চায়েতকে সম্পূর্ণ অন্ধকারে রেখে সরকারি কাজের নির্দিষ্ট স্থান বদলে অন্যত্র কাজ করানো হয়েছে এবং সেই সুযোগে তৃণমূল কর্মী (TMC) বাবলু রায় আর্থ মুভার দিয়ে মাটি কেটে ট্রাক্টরে করে বাইরে বিক্রি করেছেন। যদিও বাবলু রায় অভিযোগ অস্বীকার করেছেন। কীণ্টূ তাঁর গাড়ির চালক স্বীকার করেছেন,“বাবলুদার নির্দেশেই মাটি নিয়ে যাওয়া হয়েছে।” ইতিমধ্যেই ঘটনার ভিডিও ভাইরাল (Viral) হয়েছে সোশ্যাল মিডিয়ায় (District news)।

ঘটনাটি ঘটেছে বুধাবাজার এলাকার ১৪/২০২ বুথে। স্থানীয়দের অভিযোগ, সরকারি ওয়ার্ক অর্ডারে রঞ্জিত রায়ের বাড়ি থেকে বড়দিঘি পর্যন্ত কাজের নির্দেশ ছিল। কিন্তু ঠিকাদারি সংস্থা সেখানে কাজ না করে অন্যত্র গিয়ে মাটি খুঁড়ে নিয়ে গেছে। সরকারি কাজের ক্ষেত্রে বাধ্যতামূলক ফলক বসানোর নিয়ম থাকলেও এখানে কোনও ফলকই ছিল না, যা সন্দেহ আরও বাড়িয়েছে। বিরোধীদের অভিযোগ, “দুর্নীতি ঢাকতেই তৃণমূল পরিচালিত পঞ্চায়েত অবৈধভাবে কাজ সরিয়ে দিয়ে মাটি চুরির সুযোগ করে দিয়েছে।”

আরও পড়ুন: পুকুর থেকে তৃণমূল পঞ্চায়েত সদস্যের দেহ উদ্ধার, রহস্যমৃত্যুকে কেন্দ্র করে চাঞ্চল্য ইটলায়

পঞ্চায়েতের এক সদস্য অভিযোগ করেছেন, ‘‘আমরা আপত্তি জানানো সত্ত্বেও কাজ অন্যত্র সরানো হয়েছে। আমি বিরোধী দল করি বলে তৃণমূল নেতারা কাজ দখল করে মাটি চুরি করছে।” অন্যদিকে পঞ্চায়েত কর্তৃপক্ষের দাবি, মাটি চুরির বিষয়টি তাদের জানা নেই, কাজ স্থানীয় বাসিন্দাদের অনুরোধে অন্যত্র সরানো হয়েছে। তবে প্রশ্ন উঠছে, সরকারি টেন্ডার বাতিল বা সংশোধন ছাড়া কাজের স্থান পরিবর্তন আদৌ বৈধ কিনা। সরকারি কাজের বেনিয়ম, দুর্নীতি এবং মাটি চুরির অভিযোগে রীতিমতো চাঞ্চল্য ছড়িয়েছে গোটা এলাকায়। গ্রামবাসীদের দাবি, ঘটনার নিরপেক্ষ তদন্ত করে দোষীদের বিরুদ্ধে অবিলম্বে প্রশাসন কঠোর ব্যবস্থা নিক।