চিকিৎসার সময়েই কিশোরীকে শ্লীলতাহানি! পুলিশের সামনেই গণপিটুনি অভিযুক্ত ‘চিকিৎসককে’

বানারহাট: গ্রামীণ চিকিৎসকের বিরুদ্ধে কিশোরীকে শ্লীলতাহানির অভিযোগ। কিশোরীর চিকিৎসা করার সময়েই তাঁর শরীরের আপত্তিকর স্থানে স্পর্শ করেন গ্রামের হাতুড়ে ডাক্তার প্রাণকৃষ্ণ রায়। ঘটনাটি ঘটেছে বানারহাট থানার (Banarhat Police Station) অন্তর্গত দুরামারি বাজারে। ঘটনার প্রতিবাদে ক্ষুব্ধ গ্রামবাসী চিকিৎসকের ফার্মেসিতে তালা ঝুলিয়ে দেন। পুলিশের সামনেই অভিযুক্ত চিকিৎসককে গণপিটুনি দেন স্থানীয়রা। পরবর্তীতে বানারহাট থানার পুলিশ অভিযুক্তকে আটক করে থানায় নিয়ে যায়। এখন স্বাভাবিকভাবেই প্রশ্নের মুখে পড়েছে গ্রামীণ স্বাস্থ্য পরিষেবা।

সূত্রের খবর, দুরামারি বাজারের গ্রামীণ চিকিৎসক প্রাণকৃষ্ণ রায় (পি.কে. রায়)-এর ফার্মেসিতে চিকিৎসা করাতে যায় ১৪ বছরের কিশোরী। অভিযোগ, চিকিৎসা করার সময়েই তাঁর শরীরের আপত্তিকর স্থানে স্পর্শ করেন চিকিৎসক। কিশোরী কাঁদতে কাঁদতে বাড়ি ফেরে। তাঁকে পরিবারের সদস্য ও প্রতিবেশীরা জিজ্ঞাসা করলে বিষয়টি স্পষ্ট হয়। এরপরই ক্ষুব্ধ গ্রামবাসীরা সেই চিকিৎসকের কাছে এই বিষয়ে উত্তর চাইতে গেলে কোনও সদুত্তর না দিয়ে উত্তেজিত হয়ে পড়েন। পরিস্থিতি উত্তপ্ত হয়ে উঠলে ক্ষুব্ধ গ্রামবাসীরা তাঁর ফার্মেসিতে তালা ঝুলিয়ে দেন। খবর পেয়ে ঘটনাস্থলে পৌঁছয় বানারহাট থানার পুলিশ (Banarhat Police Station)। পুলিশের সামনেই অভিযুক্ত চিকিৎসককে গণপিটুনি দেন স্থানীয়রা। পরবর্তীতে বানারহাট থানার পুলিশ অভিযুক্তকে আটক করে থানায় নিয়ে যায়।

আরও পড়ুন: হোস্টেলের ছাত্রীদের শ্লীলতাহানির অভিযোগে গ্রেফতার প্রধান শিক্ষক

পুলিশ সূত্রে খবর, অভিযুক্তকে আটক করা হয়েছে এবং তাঁর বিরুদ্ধে অভিযোগ দায়েরের প্রস্তুতি নিচ্ছে কিশোরীর পরিবার। ঘটনার দৃষ্টান্তমূলক শাস্তির দাবি করেছে কিশোরীর পরিবার। গ্রামাঞ্চলে সরকারি স্বাস্থ্য পরিষেবা পর্যাপ্ত না থাকায় স্থানীয়রা বাধ্য হয়ে গ্রামীন চিকিৎসকের কাছে চিকিৎসা করাতে যাচ্ছেন। দুরামারি স্বাস্থ্যকেন্দ্রে নিয়মিত চিকিৎসক না থাকায় ওই হাতুড়ে ডাক্তারই স্থানীয়দের একমাত্র ভরসা হয়ে উঠেছিলেন। যেখানে রাজ্যের মুখ্যমন্ত্রী তথা স্বাস্থ্যমন্ত্রী বারবার স্বাস্থ্য পরিকাঠামোর উন্নতির দাবি করছেন, সেখানে গ্রামীণ স্বাস্থ্য পরিষেবার এই বেহাল দশা নতুন করে প্রশ্ন তৈরি করছে। এহেন পরিস্থিতির বদল না হলে গ্রামীণ মহিলারা ও কিশোরীরা বারংবার এই ধরনের হেনস্থার শিকার হবেন এমনটাই আশঙ্কা করছেন স্থানীয়রা। অন্যদিকে, অভিযুক্ত চিকিৎসক প্রাণকৃষ্ণ রায় তাঁর বিরুদ্ধে ওঠা সমস্ত অভিযোগ অস্বীকার করেছেন।

দেখুন অন্য খবর